**Informatīvais ziņojums par 2021.gada 31.augusta Eiropas Savienības iekšlietu ministru padomes ārkārtas sanāksmi par situāciju Afganistānā**

**I. Sanāksmes darba kārtība**

 2021.gada 31.augustā Slovēnijas prezidentūra Eiropas Savienības (turpmāk – ES) Padomē (turpmāk – Prezidentūra) organizē ES iekšlietu ministru padomes ārkārtas sanāksmi, lai diskutētu par aktuālajiem notikumiem un situāciju Afganistānā, kā arī apstiprinātu Prezidentūras attiecīgi sagatavoto Paziņojuma projektu.

* **Jautājuma apraksts**

Līdz ar ASV un NATO drošības spēku izvešanas noslēguma fāzi un ASV apņemšanos izvest karaspēku no Afganistānas teritorijas līdz š.g. 31.augustam, ir strauji pasliktinājusies drošības un humanitārā situācija Afganistānas teritorijā. Vienlaikus, strauji mainoties spēku samēram, š.g. augustā “Taliban” grupējums ir pārņēmis varu vairumā Afganistānas apgabalu, kā arī valsts galvaspilsētā Kabulā, kas nonāca “Taliban” pārvaldībā š.g. 15.augustā.

Drošības situācijai Afganistānā kļūstot nestabilai (drošības politikas kontekstā), ASV un citas NATO/ES dalībvalstis pašlaik cenšas no Afganistānas evakuēt savus valstspiederīgos un tuvākos sadarbības partnerus, tostarp afgāņu līgumdarbiniekus, baidoties, ka “Taliban” grupējums varētu ar šīm personām izrēķināties. Šajā kontekstā jāatzīmē, ka, atsaucoties līdzšinējiem palīdzības lūgumiem, **Latvija jau šobrīd ir uzņēmusi 2 personas, kas strādā vai iepriekš strādājušas kādā no ES struktūrām Afganistānā, ar ģimenēm (kopā 15 cilvēki)**, izmitinot tās Patvēruma meklētāju izmitināšanas centrā “Mucenieki”.

Drošības un humanitārai situācijai pasliktinoties, tiek prognozēts, ka tas varētu izraisīt paaugstinātas migrācijas plūsmas uz ES, tādejādi, iespējams, radot arī papildus drošības izaicinājumus.

Ņemot vērā situācijas nenoteiktību Afganistānas teritorijā, ES ir notikušas vairākas dažādu līmeņu sanāksmes, ar mērķi, pienācīgi sagatavoties iespējamiem politikas, drošības, humānās situācijas scenārijiem, kas varētu rasties Afganistānas kontekstā.

Balstoties uz līdzšinējās diskusijās pausto, **Prezidentūra š.g. 25.augustā nāca klajā ar Paziņojuma projektu par situāciju Afganistānā** (turpmāk - Paziņojuma projekts), kuru vēlas apstiprināt š.g. 31.augusta ES iekšlietu ministru padomes ārkārtas sanāksmē.

**Paziņojuma projektā iekļautie īstenojamie pasākumi un apņemšanās:**

* ES atkārtoti pauž apņemšanos evakuēt tos Afganistānas valstspiederīgos, kuri pēdējo gadu laikā ir sadarbojušies ar ES, kā arī nodrošināt to drošību;
* Būtiska ir nepieciešamība pēc vienotas un koordinētas gan ārējās, gan iekšējās komunikācijas. ES ir jāpauž vienota nostāja un jāizvairās no tādu ziņu nosūtīšanas, kas potenciāli varētu darboties kā vilinoši faktori (*pull-factors*). Būtu jāuzsāk mērķtiecīgas informatīvas kampaņas, lai apkarotu kontrabandistu izmantotos vēstījumus, kas mudina cilvēkus uzsākt bīstamus un nelegālus ceļojumus uz Eiropu;
* Kā tūlītēju prioritāti ES turpinās koordinēt ar starptautiskajiem partneriem, jo īpaši ar ANO, reģiona stabilizēšanu un nodrošināt humānās palīdzības sniegšanu neaizsargātiem Afganistānas iedzīvotājiem un kaimiņvalstīm;
* ES turpinās sadarboties ar trešām valstīm, jo īpaši ar kaimiņvalstīm un citām valstīm, kas uzņem lielu skaitu migrantu, un pastiprinās to spējas nodrošināt cienīgus un drošus uzņemšanas apstākļus. Šai sadarbībai jāietver arī spēju veidošanu robežu pārvaldības jomā, kā arī migrantu kontrabandas un cilvēku tirdzniecības novēršanā. Tāpat atbalstu varētu sniegt caur personu, īpaši neaizsargāto grupu, kā, piemēram, sieviešu un bērnu, brīvprātīgu pārvietošanu;
* ES un tās dalībvalstis darīs visu iespējamo, lai nodrošinātu, ka situācija Afganistānā nerada jaunus drošības draudus ES pilsoņiem. Tādēļ ES izmantos visus pieejamos instrumentus, lai rūpīgi uzraudzītu notikumus uz vietas, kas varētu ietekmēt tās drošību, jo īpaši terorisma un organizētās noziedzības jomā. Tā veicinās nepārtrauktu informācijas un izlūkdatu apmaiņu arī ar trešām valstīm un regulāru draudu novērtēšanu. Ir svarīgi arī savlaicīgi veikt no Afganistānas evakuēto personu drošības pārbaudes;
* ES un tās dalībvalstis joprojām ir apņēmušās efektīvi aizsargāt ES ārējās robežas, tostarp izmantojot attiecīgas ES datubāzes. Personas, kas neatļauti šķērso ārējo robežu, pienācīgi jāpārbauda. Tajā pašā laikā Padome atzīst, ka saskaņā ar ES tiesību aktiem un mūsu starptautiskajām saistībām ir jāatbalsta un jānodrošina atbilstoša aizsardzība tiem, kam tā nepieciešama;
* Svarīgi sekot migrācijas situācijas attīstībai, kā arī nodrošināt regulāru novērtēšanu, lai uzlabotu ES krīzes pārvaldības spējas, pamatojoties uz jau izstrādātajiem instrumentiem. Izšķiroša nozīme ir visu dimensiju (humanitārās, migrācijas, drošības, ārpolitikas) koordinēšanai.

Diskusijas par Paziņojuma projektu notika š.g. 26. un 27.augusta tieslietu un iekšlietu nozares padomnieku sanāksmēs.

Tajās dalībvalstis kopumā pauda plašu konceptuālu atbalstu Paziņojuma projektā iekļautajiem pasākumiem, taču vienlaikus norādīja uz nepieciešamību pēc atsevišķiem papildinājumiem (piemēram, iekļaujot atsauci uz mēģinājumiem izmantot migrācijas plūsmas kā ietekmes instrumentus) un izmaiņām dokumenta struktūrā (piemēram, nepieciešams pārstrukturizēt secīgi prioritāros jautājumus: evakuācijas veiksmīgu pabeigšanu, humānās palīdzības nodrošināšanu un sadarbības stiprināšanu ar reģionā valstīm).

Īsi pirms ministru padomes ārkārtas sanāksmes, š.g. 30.augusta COREPER II sanāksmē par precizēto Paziņojuma projektu notika vēstnieku diskusijas.

*Latvijas nostāja:*

* *Latvija atbalsta Prezidentūras centienus nodrošināt koordinētu un visaptverošu pieeju situācijas risināšanai un pateicas Prezidentūrai par sagatavoto Paziņojuma projektu.*
* *Ievērojot situācijas nopietnību, Latvija uzskata, ka primāri ir būtiski pabeigt uzsāktos evakuācijas pasākumus, nodrošinot evakuēto personu drošu un kontrolētu nokļūšanu galamērķos. Latvija ciešā sadarbībā ar partneriem ir iesaistīta šajā procesā un nodrošinās uzņemšanas iespējas vairākām personu grupām. Vienlaikus jau tagad ir jāuzsāk preventīvi pasākumi, lai iespēju robežās novērstu un sagatavotos iespējamam nekontrolēto plūsmu pieaugumam no Afganistānas.*
* *Latvija piekrīt, ka situācijas risināšanai īpaša nozīme ir ciešas sadarbības veicināšanai ar Afganistānas kaimiņvalstīm (īpaši Pakistānu un Irānu), kā arī potenciālajām tranzīta valstīm (īpaši Turciju un Uzbekistānu). Būtiski ir nodrošināt ilgtspējīgus risinājumus personu palikšanai reģionā un mazināt tālākas personu plūsmas uz ES. Šim mērķim ir nepieciešams atbilstošs finansējums, lai palīdzētu Afganistānas pilsoņiem to mītnes zemēs / kaimiņvalstīs. Tāpat būtiski ir turpināt sarunas ar Turciju, kā potenciālo migrantu tranzītvalsti.*
* *Latvija uzskata, ka svarīgi ir stiprināt visas ES ārējās robežas, ieguldot līdzekļus robežas stiprināšanā un tehniskajā aprīkojumā. Neskatoties uz to, ka primāri potenciālās migrācijas plūsmas varētu virzīties uz ES robežām dienvidos, nedrīkst aizmirst par ES ārējām robežām austrumos, īpaši ievērojot pašlaik notiekošo Baltkrievijas īstenoto hibrīdoperāciju pret Latviju, Lietuvu un Poliju. Svarīgi saglabāt vienotu pieeju, lai novērstu jebkādus mēģinājumus izmantot migrācijas plūsmas kā politiskās ietekmes instrumentus. Ņemot vērā minēto, Latvija īpaši atbalsta precizētajā Paziņojuma projektā ietverto atsauci uz nepieciešamību pēc Padomes turpmāka aktīva darba pie šī jautājuma.*
* *Latvija atbalsta darba turpināšanu pie Migrācijas un patvēruma pakta, vienlaikus šis process nedrīkst tikt mākslīgi sasteigts, primārajam mērķim ir jābūt tiesību aktu kvalitātei.*
* *Migrācijas plūsmām no Afganistānas palielinoties, Latvija neatbalsta izskanējušās idejas par mehānisku personu pārvietošanu uz ES vai vēlāku pārdali starp dalībvalstīm. Latvija uzskata, kas tas dos nepareizus signālus un radīs pievilkšanas faktoru (pull factor) migrācijas plūsmu pieaugumam uz ES. Piekrītam, ka ir jāvērtē iespēja nodrošināt legālas migrācijas kanālus, īpaši neaizsargātām un apdraudētām personu grupām, t.sk. Latvijas militārā kontingenta vietējiem darbiniekiem, bet šim jautājumam jāpaliek dalībvalstu ziņā, ņemot vērā to situāciju un uzņemšanas kapacitāti.*
* *Latvija pozitīvi vērtē Paziņojuma projektā minēto, ka personu pārvietošanu var veikt uz brīvprātības principa pamata, kas ļauj dalībvalstīm pašām, izvērtējot nacionālo kapacitāti, pieņemt atbilstošus lēmumus.*
* *Latvija uzskata, ka arī turpmāk nozīmīga uzmanība kontekstā ar pašreizējo situāciju Afganistānā ir jāvelta drošības jautājumiem. Ir nepieciešams izslēgt nevēlamu un bīstamu personu iekļūšanu ES, līdz ar to ir jāstrādā pie uzņemamo personu identitātes noteikšanas, kvalitatīvu datu ievades ES informācijas sistēmās, informācijas apmaiņas utt.*

**II. Latvijas delegācija**

Latviju sanāksmē pārstāvēs iekšlietu ministre Marija Golubeva.

Iekšlietu ministre Marija Golubeva

30.08.2021. 10:52

1106

Eiropas lietu un starptautiskās sadarbības departamenta
Eiropas lietu nodaļas vecākā referente

E.Priedniece, 67219254

elina.priedniece@iem.gov.lv